ኢትዮጵያ፣ ሱዳንና ግብጽ ያካሄዱት ውይይት ስኬታማና አጥጋቢ ምላሽ የተሠጠበት ነው- አቶ መለስ አለም
የኢትዮጵያ፤ሱዳንና ግብጽ የውሃ ሚንስትሮች ያካሄዱት ውይይትና በታላቁ ህዳሴ ግድብ ግንባታ ሥፍራ በአካል ተገኝተው ያደረጉት ጉብኝት ስኬታማ እና ለተሳታፊዎች አጥጋቢ ምላሽ የሰጠ ነው ሲሉ የኢፌዴሪ ውጭ ጉዳይ ሚንስቴር ቃል አቀባይ አቶ መለስ አለም ገለጹ፡፡የታላቁ ህዳሴ ግድብ ግንባታን የጎበኙት የሶስቱ ሀገራት የውሃ ሚንስትሮች ካሁን በፊት ተጀምረው ባልተቋጩ ጉዳዮች ላይ መወያየታቸውንና ለሚያነሷቸው ጥያቄዎችም አርኪ ምላሽ የተሠጠበት እንደሆነ የሚንስቴሩ ቃል አቀባይ አቶ መለስ አለም ተናግረዋል፡፡  ኢትዮጵያ ከመጀመሪያው ጀምሮ ያለ ምንም የህግ አስገዳጅነት በግድቡ ዙሪያ ግልፅነትና መተማመንን ለመፍጠር የሚያስችሉ የጋራ ኮሚቴዎችንና የባለሙያ ቡድን እንዲቋቋም የመሪነት ሚና ተጫውታለች ያሉት ቃል አቀባዩ ይህም አሁን ለሚታዩት ውጤቶች በጎ አስተዋፅኦ  ማበርከቱን ገልጸዋል፡፡ኢትዮጵያ የታችኛው የአባይ ተፋሰስ አገራት የውሃ ሚንስትሮች የህዳሴ ግድብን እንዲጎበኙ  የጋበዘችው በአባይ  ተፋሰሰስ  ዙሪያ  የሚነሱ ታሪካዊና አጠራጣሪ ጉዳዮች ላይ ግልፅነትን ለመፍጠር ያለመ ከመሆኑም በላይ ሀገራቱ ከአባይ ውጭ በሆኑ ሌሎች ጉዳዮች ላይም ተባብረው ለመስራት የሚያስችላቸው ምቹ ሁኔታ መኖሩን ያመላከተ መሆኑን ተናግረዋል፡፡በአሁኑ ወቅት የታላቁ ህዳሴ ግድብ ግንባታ ሥራ በአሁኑ ሰዓት በተጠናከረ መልኩ መቀጠሉንም ቃልአቀባዩ አያይዘው ገልጸዋል ፡፡በህዳሴ ግድብ  በግንባታው ላይ እየተሳተፉ ያሉ ባለሙያዎች ታሪክ ለዘላለም የሚዘክረው ሥራ እየሰሩ መሆናቸውንና ለግድቡ ግንባታ  ከሀገር ውስጥና ከውጭ ሀገራት እየተደረገ ያለው ድጋፍም ተጠናክሮ መቀጠሉን ገልፀዋል፡፡ቃል አቀባዩ በጎረቤት ሶማሊያ በቅርቡ የደረሰውን የሽብር ጥቃት በማስመልከትም  ኢትዮጵያ በጥብቅ ማውገዟንና የኢትዮጵያ መንግሥት  ለሶማሊያ ህዝብ የሀዘን መግለጫ መላካቸውን አስገንዝበዋል ፡፡የደቡብ ሱዳን ወገኖችን ለማደራደር በቅርብ በጁባ የተካሄደውና በውጭ ጉዳይ ሚንስትሩ ዶክተር ወርቅነህ ገበየሁ የተመራው የኢጋድ አባል አገራት የሚንስትሮች ጉባኤም በሁለቱም ወገኖች በኩል ለሰላም ዝግጁ መሆናቸው የታየበት እንደነበርና ውጤታማ መሆኑን አስቀምጠዋል፡፡